กรมธุรกิจพลังงานถก ปตท.ปรับแผนซ่อมโรงแยกก๊าช
กรมธุรกิจพลังงานหารือปตท.ปรับแผนซ่อมบำรุงโรงแยกก๊าซ หลังศาลปกครองสูงสุดเด้งยกคำร้อง 30 โครงการมาบตาพุด
25 ม.ค. 2553

กรมธุรกิจพลังงานหารือปตท.ปรับแผนซ่อมบำรุงโรงแยกก๊าซ หลังศาลปกครองสูงสุดเด้งยกคำร้อง 30 โครงการมาบตาพุด
นางพูนทรัพย์ สกุณี ผู้อำนวยการสำนักบริการธุรกิจและการสำรองน้ำมันนเชื้อเพลิง กรมธุรกิจพลังงาน  เปิดเผยว่า กรมฯอยู่ระหว่างหารือกับ บริษัท ปตท.อย่างใกล้ชิดเพื่อปรับแผนการซ่อมบำรุงโรงแยกก๊าซธรรมชาติแห่งอื่นออกไปอีก หลังจากศาลปกครองกลางมีคำสั่งยกคำร้องกรณีเอกชน 30  โครงการในมาบตาพุด ยื่นขอถอดจากการถูกระงับโครงการชั่วคราว ทำให้ไม่มีแผนชัดเจนในการเปิดการผลิตโครงการโรงแยกก๊าซฯ แห่งที่ 6
ทั้งนี้เบื้องต้นอาจจะต้องเลื่อนการปิดซ่อมบำรุงโรงแยกก๊าซฯ แห่งที่ 1 ออกไปอีกจากเดิมที่ได้เลื่อนมาแล้วจากเดือนกรกฎาคมปีที่ผ่านมา เป็นเดือนพฤษภาคม 2553 เพื่อลดการนำเข้าก๊าซหุงต้ม (แอลพีจี) ให้น้อยที่สุดและสอดคล้องกับความต้องการภายในประเทศ
ขณะที่โรงแยกก๊าซฯ 2 ยังคงเป็นไปตามแผนเดิม โดยจะปิดซ่อมบำรุงตั้งแต่วันที่ 7-18 กุมภาพันธ์  2553 ส่วนโรงแยกก๊าซฯ 3  ที่จะปิดซ่อมบำรุงในวันที่ 10-20 กุมภาพันธ์  2553 และโรงแยกก๊าซฯ 5  ที่จะปิดซ่อมบำรุงในเดือนมิถุนายน นั้น อาจจะต้องขอเลื่อนการปิดซ่อมบำรุงออกไป  อย่างไรก็ตาม ปตท.จะเลื่อนได้อีกหรือไม่นั้น  จำเป็นต้องพิจารณาเรื่องความปลอดภัยเป็นสำคัญด้วย